
ŠAMPIONÁT ALPE ADRIA NA SLOVAKIA RINGU PREDSTAVÍ PRETEKÁROV Z CELEJ EURÓPY
Orechová Potôň, 2.9.2026 - Už počas nadchádzajúceho víkendu (4.-6. 9.) bude náš jediný permanentný okruh SLOVAKIA RING hostiť pretekárov jedného z najprestížnejších európskych motocyklových seriálov, Alpe Adria International Motorcycle Championship, doplnený o európsky pohár. Organizátori na mieste očakávajú viac ako dve stovky pretekárov z minimálne pätnástich európskych krajín. 
Medzi nimi budú aj slovenskí zástupcovia, pričom najväčšie nádeje v dobrý výsledok budú fanúšikovia očakávať od mladého Jakuba Adamika v triede Supersport 300, ktorý obsadil tretie mieste na júlových pretekov v Brne. O útok na najvyššie priečky sa ale pokúsia aj Ladislav Veverka či Tomáš Svitok, ktorí patria k popredným účastníkom v triede Supersport.
Podujatie na Slovakia Ringu je v poradí piatym v termínovom kalendári, pričom posledné preteky sa uskutočnia o tri týždne neskôr na novom Lara Circuit v Bulharsku. Zárukov plných štartových roštov je aj skutočnosť, že v rámci seriálu Alpe Adria sa bojuje aj o body hneď do niekoľkých národných šampionátov, medziiným aj do slovenského.
V triede Supersport 300 je na čele priebežného poradia Alpe Adrie s 20-bodovým náskokom grécky pretekár Antonis Ventouras, takže do konca seriálu ešte nemá nič isté. Naopak, český pretekár Daniel Tureček celkom ovládol kategóriu Sportbike a titul šampióna by mu už nemal ujsť. To isté platí aj o jeho krajanovi Václavovi Bittmanovi, ktorý dominuje priebežnej klasifikácii v triede Supersport New Generation. Rastúcu kvalitu gréckych pretekárov potvrdzuje aj Alexandros Papageorgiou, ktorý dominuje v triede Supersport.
Navyše jeho krajan Dimitrios Karakostas má na súperov mierny náskok v hodnotení triedy Superstock 1000, ale v hre je ešte príliš veľa bodov na to, aby mohol predčasne oslavovať. Oslavovať by už ale mohol český jazdec Michal Filla, ktorý je najväčším favoritom pretekov kráľovskej triedy Superbike a na SLOVAKIA RINGU vybojoval už množstvo víťazstiev. Jeho náskok v priebežnom hodnotení na krajana Michala Práška je takmer nedostihnuteľný.
Program na SLOVAKIA RINGU doplnia aj pretekári sérií Cup 600 a Cup 1000 a historickú premiéru si na mieste zažije trieda Ohvale GP-7, ktorá by od budúcej sezóny mala byť plnohodnotnou súťažnou triedou pre mladých jazdcov.
V piatok majú pretekári na programe tréningy, v sobotu na nich po sérii kvalifikácií čakajú od 12:30 h prvé preteky, v nedeľu je štart prvých pretekov o 10:30 h.
Vstup pre divákov je ZDARMA, otvorená bude tribúna A a B, rovnako je prístupný paddock aj reštaurácia. Víkend si môžete spestriť aj sprievodnými atrakciami ako sú motokáry v Slovak Karting Center, návštevou Vojenského múzea na Of či Malkia Parku.
Priebežné hodnotenie šampionátu Alpe Adria: https://www.aaimc.eu/standings-2026/
Text: Richard Karnok

***
Okruh SLOVAKIA RING / Areál SLOVAKIA RING
SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť. 
SLOVAKIA RING pri Orechovej Potôni predstavuje jedinečný areál - jediný svojho druhu na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom off-road areáli a užiť si relax v hoteli. Súčasťou širšieho areálu je aj Malkia Park - útočisko pre exotické zvieratá. K novým atrakciám patrí tiež Vojenské múzeum. Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne CENTRUM BEZPEČNEJ JAZDY s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a Hoteli Ring***, ktorý ponúka komfortné ubytovanie. Poslednou akvizíciou v areáli je špičkové Slovenské motokárové centrum a jeho vonkajšia dráha dlhá 1170m. To ponúka bezkonkurenčný priestor pre aktívne jazdy na motokárach pre deti, dospelých ale aj majiteľov vlastných motokár. Centrum a dráha je ako jediná na Slovensku homologizovaná licenciou CIK-FIA.
GENERÁLNYM REKLAMNÝM PARTNEROM OKRUHU JE OMV SLOVENSKO.

